Zondo sê vanoggend oor Zuma-aansoekAdjunkhoofregter Raymond Zondo. (Foto: Nhlanhla Phillips/ANA) Uitspraak in oudpres. Jacob Zuma se aansoek dat adjunkhoofregter Raymond Zondo hom as voorsitter aan die kommissie van ondersoek oor staatskaping moet onttrek vir die duur van sy getuienis voor die kommissie, word na verwagting Woensdagoggend gegee. Dit volg nadat Zondo vroeër vir meer tyd gevra het om deur al die dokumentasie rakende die aansoek te werk. Zuma sal nie vandag se verrigtinge bywoon nie aangesien hy ’n begrafnis moet bywoon. Die Zuma-kamp voer aan Zondo is bevooroordeeld teenoor die oudpresident, gegewe die “geskiedkundige familiebande” tussen die twee. Zondo het dié bande vroeër verduidelik as dat Zuma getrou het met die suster van ŉ vrou met wie hy [Zondo] jare gelede ŉ verhouding gehad het. Oudpres. Jacob Zuma by die Zondo-kommissie. Foto: (AP Photo) Zondo het egter Maandag ontken dat hy en Zuma vriende is. Die twee ken mekaar sedert die vroeë 1990’s toe Zondo ŉ prokureur in private praktyk was en Zuma betrokke was by die ANC in KwaZulu-Natal. Hul verhouding het meer persoonlik van aard geword nadat Zondo in 1997 as regter aangestel is. Zondo meen hulle het oor die jare ŉ aangename verhouding gehad en dat hulle mekaar gewoonlik tydens regeringsgeleenthede gesien het. Zuma het glo by twee geleenthede versoek dat hy en Zondo agter geslote vergader. Die vergaderings het in 2005 en 2007 plaasgevind en is onderskeidelik by ŉ hotel in Durban en by Zuma se huis in Johannesburg gehou. Zondo het ook een keer ŉ vergadering met Zuma versoek. Volgens Zondo het hy egter nie met Zuma vergader toe laasgenoemde president was nie. Zuma was ook nooit by Zondo se huis nie en hulle het mekaar nie na private familiegesellighede soos verjaardagvieringe genooi nie. Rakende Zuma se bewerings dat Zondo met vooroordeel teen hom optree, het Zondo gesê dat hy as regter al sake aangehoor het waarin Zuma se seun, Duduzane, en Zuma self betrokke was en dat daar nooit versoek was dat hy hom aan dié sake moes onttrek nie.